Document ID: 32001R2200

Komisjoni määrus (EÜ) nr 2200/2001,
17. oktoober 2001,
teatavate söödalisandite ajutise lubamise kohta
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse söödalisandeid käsitlevat nõukogu 23. novembri 1970. aasta direktiivi 70/524/EMÜ, [1] viimati muudetud Euroopa Parlamendi ja nõukogu direktiiviga 2001/46/EÜ, [2] eriti selle artikleid 3, 9e ja 9i,
ning arvestades järgmist:
(1) Kõnealuse direktiivi artikli 9e lõikega 1 ja artikli 9i lõikega 1 nähakse ette, et uut söödalisandit või söödalisandi uut kasutusviisi võib ajutiselt lubada kindlaks ajavahemikuks.
(2) Kõnealuse direktiivi artikliga 4 kehtestatakse kõnealuse loa saamise kord.
(3) Paljude söödalisandite praeguste ajutiste lubade kehtivus lõpeb 30. septembril 2001 ning seda oleks asjakohane pikendada direktiivi 70/524/EMÜ alusel lubatud maksimaalsel määral, st neljanda aasta lõpuni alates esimese ajutise loa kehtivusaja algusest direktiivi 70/524/EMÜ artikli 9e lõike 1 alusel ajutiselt lubatud ainete puhul ja viienda aasta lõpuni direktiivi 70/524/EMÜ II lisasse enne 1. aprilli 1998 lisatud ainete puhul.
(4) Käesoleva määruse kohased ajutised load on antud kindlaks ajavahemikuks, kuid vastavalt kõnealuse direktiivi artiklitele 9m ja 11 võib kõnealused load igal ajal kehtetuks tunnistada.
(5) Lisaks sellele vaadatakse praegu uuesti läbi load antibiootikumide kasutamiseks söödalisanditena, pidades silmas levinud muret seoses söödalisanditena kasutatavate antibiootikumide võimaliku mõjuga antibiootikumide tõhususele inimeste ravil ja sellest tulenevat asjaolu, et Rootsi Kuningriik on kõnealuse direktiivi artikli 11 alusel keelanud oma territooriumil kõigi antibiootikumide kasutamise söödalisanditena, ning juhtiva teaduskomitee 28. mail 1999 esitatud arvamust, mis käsitleb resistentsust mikroobivastaste ravimite suhtes.
(6) Ajutise loa kehtivusaja pikendamist tuleb käsitada üksnes haldusmeetmena, mis ei hõlma asjaomaste söödalisandite ümberhindamist.
(7) Loetavuse ja ühtsuse huvides koondatakse käesolevasse määrusesse kõikide söödalisandite ajutised load, mille kehtivus ei ületa nelja või viit aastat.
(8) Käesoleva komisjoni määrusega asendatakse komisjoni 27. novembri 2000. aasta määrus (EÜ) nr 2697/2000 söödalisandite ajutise lubamise kohta. [3] Seepärast on määrus (EÜ) nr 2697/2000 vaja tunnistada kehtetuks.
(9) Enamiku söödalisandite ajutine lubamine kaotab kehtivuse 30. septembril 2001. Seetõttu on käesolevat määrust vaja kohaldada alates 1. oktoobrist 2001.
(10) Käesolevas määruses ettenähtud meetmed on kooskõlas alalise söödakomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Kooskõlas direktiiviga 70/524/EMÜ lubatakse käesoleva määruse lisas märgitud lisandeid ajutiselt kasutada selles lisas ettenähtud tingimustel.
Määrus (EÜ) nr 2697/2000 tunnistatakse kehtetuks.
Artikkel 2
Käesolev määrus jõustub Euroopa Ühenduste Teatajas avaldamisele järgneval päeval.
Määrust kohaldatakse alates 1. oktoobrist 2001.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 17. oktoober 2001

Labels: 0
3
17
6